**DÔVODOVÁ SPRÁVA**

1. **Všeobecná časť**

Návrh zákona, ktorým sa mení a dopĺňa zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) v znení neskorších predpisov a ktorým sa menia a dopĺňajú niektoré zákony, sa predkladá na základe Plánu legislatívnych úloh vlády Slovenskej republiky na rok 2024.

Návrhom bude novelizovaných päť zákonov v gescii ÚPV SR

* zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) v znení neskorších predpisov
* zákon č. 444/2002 Z. z. o dizajnoch v znení neskorších predpisov
* zákon č. 517/2007 Z. z. o úžitkových vzoroch a o zmene a doplnení niektorých zákonov v znení neskorších predpisov
* zákon č. 495/2008 Z. z. o poplatku za udržiavanie platnosti patentu, o poplatku za udržiavanie platnosti európskeho patentu s účinkami pre Slovenskú republiku a o poplatku za udržiavanie platnosti dodatkového ochranného osvedčenia na liečivá a výrobky na ochranu rastlín a o zmene a doplnení niektorých zákonov v znení neskorších predpisov
* zákon č. 506/2009 Z. z. o ochranných známkach v znení neskorších predpisov

a zákon NR SR č. 145/1995 Z. z. o správnych poplatkoch v znení neskorších predpisov.

Cieľom novelizácie zákonov v gescii ÚPV SR upravujúcich jednotlivé predmety priemyselno-právnej ochrany (novelizačné články I, III, IV a VI) je zavedenie právnej úpravy náhrady trov konania, ktoré vznikajú účastníkom sporových konaní pred ÚPV SR; tento cieľ vychádza aj z Národnej stratégie duševného vlastníctva schválenej uznesením vlády Slovenskej republiky č. 295 dňa 21. júna 2023. Sekundárnym cieľom novelizácie sú zmeny právnej úpravy, ktorých potreba vyplynula z poznatkov získaných z aplikačnej praxe ako aj implementácia spoločných postupov, ktoré vznikli v rámci [projektu konvergencie postupov](https://www.epo.org/law-practice/convergence-of-practice.html) zmluvných štátov Európskej patentovej organizácie (ďalej len „zmluvný štát EPO“), medzi ktoré patrí aj Slovenská republika. Konkrétne ide o Spoločný postup týkajúci sa priznania práva prednosti a Spoločný postup týkajúci sa vydávania a akceptovania elektronických dokladov o práve prednosti. Implementácia spoločných postupov síce nie je pre zmluvné štáty EPO povinná, avšak tieto predstavujú tzv. dobrú prax a sú vysokou pridanou hodnotou pre používateľov patentového systému v Európe a sú implementované takmer vo všetkých zmluvných štátoch EPO.

Novelizáciou zákona č. 495/2008 Z. z. o poplatku za udržiavanie platnosti patentu, o poplatku za udržiavanie platnosti európskeho patentu s účinkami pre Slovenskú republiku a o poplatku za udržiavanie platnosti dodatkového ochranného osvedčenia na liečivá a výrobky na ochranu rastlín a o zmene a doplnení niektorých zákonov (novelizačný článok V) a zákona NR SR č. 145/1995 Z. z. o správnych poplatkoch v znení neskorších predpisov (novelizačný článok II) sa pristúpi k revízii sadzieb udržiavacích poplatkov a k revízii sadzieb správnych poplatkov zahrnutých v Sadzobníku správnych poplatkov v časti XVI. Priemyselné práva.

Časť XVI. Sadzobníka správnych poplatkov Priemyselné práva nebola dotknutá článkom IV. zákona č. 530/2023 Z. z., ktorým sa menia a dopĺňajú niektoré zákony v súvislosti so zlepšením stavu verejných financií. Zmeny Sadzobníka správnych poplatkov v časti XVI. Priemyselné práva sú navrhnuté na rovnakých princípoch, aké boli uplatnené v súvislosti s článkom IV. zákona č. 530/2023 Z. z. [zohľadnenie inflácie od poslednej zmeny správnych poplatkov v časti XVI. Sadzobníka správnych poplatkov (t. j. od 1. januára 2018; inflačný koeficient 32,84 %); zaokrúhľovanie sadzieb na desiatky eur]. Súčasne bolo však potrebné zobrať do úvahy konkurencieschopnosť národných systémov ochranných známok a dizajnov voči systémom ochrannej známky EÚ a dizajnu EÚ, preto poplatky za podanie prihlášky ochrannej známky, za obnovu zápisu ochrannej známky, za podanie prihlášky dizajnu a za predĺženie platnosti dizajnu sú upravované minimálne. Naopak, vo vzťahu k niektorým správnym poplatkom sa navrhuje zvýšenie sadzby nad mieru inflačného koeficientu, a to z dôvodu neprimerane nízko nastavenej sadzby príslušného správneho poplatku, ktorý aktuálne nezohľadňuje prácnosť súvisiacu s daným úkonom ako ani hodnotu, ktorá na základe realizácie daného úkonu vzniká na strane žiadateľa ako poplatníka, prípadne nezodpovedá európskemu štandardu spojenému s realizáciou príslušného úkonu zo strany porovnateľných úradov priemyselného vlastníctva pri zohľadnení osobitostí trhového prostredia.

Sumy udržiavacích poplatkov ustanovené v Sadzobníku udržiavacích poplatkov neboli od účinnosti zákona o udržiavacích poplatkoch, t. j. od 1. februára 2009, upravované vôbec. Navrhované zvýšenie udržiavacích poplatkov za patent o 20 % zohľadňuje osobitosti a trendy v prostredí patentovej ochrany v európskom meradle. V prípade udržiavacích poplatkov za dodatkové ochranné osvedčenie sa navrhuje výraznejšie zvýšenie sadzieb poplatkov, keďže inštitút dodatkového ochranného osvedčenia je využívaný primárne farmaceutickými spoločnosťami a je dôvodné predpokladať, že výraznejšie zvýšenie udržiavacieho poplatku za platnosť dodatkového ochranného osvedčenia nespôsobí zmenu správania majiteľov dodatkového ochranného osvedčenia.

Novelizácia si vyžiada aj zmenu súvisiacich vykonávacích predpisov.[[1]](#footnote-1)

Návrh zákona je v súlade s Ústavou Slovenskej republiky, ústavnými zákonmi a nálezmi ústavného súdu, medzinárodnými zmluvami, ktorými je Slovenská republika viazaná, najmä s Parížskym dohovorom na ochranu priemyselného vlastníctva, **Dohodou o obchodných aspektoch práv duševného vlastníctva (Dohoda TRIPS)**, **Dohovorom o patentovom práve, Vykonávacím predpisom k Dohovoru o patentovom práve, Singapurským dohovorom o práve ochrannej známky, Vykonávacím predpisom k Singapurskému dohovoru o práve ochrannej známky.** Návrh zákona je v súlade aj s ostatnými zákonmi a súčasne je v súlade s právom Európskej únie.

Platná vnútroštátna legislatíva, ktorej zmeny sú predmetom tohto návrhu, je úplne zlučiteľná s právom EÚ; do vnútroštátnej legislatívy už boli náležite prebrané relevantné právne akty sekundárneho práva EÚ. Predkladaný návrh zákona nezasahuje do transpozičných ustanovení, navrhujú sa zmeny výlučne v oblastiach, ktoré nie sú upravené v práve EÚ.

Návrh zákona nemá byť predmetom vnútrokomunitárneho pripomienkového konania.

Návrh zákona zakladá vplyvy na rozpočet verejnej správy (pozitívne, negatívne), vplyvy na podnikateľské prostredie (negatívne, pozitívne), vplyvy na informatizáciu spoločnosti (pozitívne), vplyvy na služby verejnej správy pre občana (negatívne, pozitívne). Návrh zákona nebude mať vplyvy na limit verejných výdavkov, vplyv na životné prostredie, sociálne vplyvy, vplyvy na manželstvo, rodičovstvo a rodinu. Podrobnosti sú uvedené v doložke vybraných vplyvov.

Návrh zákona bol predmetom predbežného pripomienkového konania, ktorého výsledkom bolo nesúhlasné stanovisko Stálej pracovnej komisie na posudzovanie vybraných vplyvov s materiálom predloženým na predbežné pripomienkové konanie s odporúčaním na jeho dopracovanie podľa pripomienok uvedených v stanovisku. Pripomienky Stálej pracovnej komisie na posudzovanie vybraných vplyvov predkladateľ akceptoval a doložku vplyvov a príslušné analýzy vplyvov v zmysle pripomienok upravil.

Na základe akceptovania zásadnej pripomienky uplatnenej zo strany Ministerstva financií Slovenskej republiky ako výsledku rozporového konania došlo v rámci Doložky vybraných vplyvov k zmene v identifikácii vplyvov. Výsledkom záverečného posúdenia vybraných vplyvov bolo súhlasné stanovisko Stálej pracovnej komisie Legislatívnej rady vlády Slovenskej republiky na posudzovanie vybraných vplyvov.

V súlade s § 19 ods. 6 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov sa navrhuje účinnosť k 1. júlu 2025.

1. Návrh na zmeny a doplnenia vykonávacích prepisov

	* vyhláška Úradu priemyselného vlastníctva Slovenskej republiky, ktorou sa vykonáva zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) v znení neskorších predpisov
	* vyhláška Úradu priemyselného vlastníctva Slovenskej republiky č. 629/2002 Z. z, ktorou sa vykonáva zákon č. 444/2002 Z. z. o dizajnoch v znení vyhlášky č. 333/2018 Z. z.
	* vyhláška Úradu priemyselného vlastníctva Slovenskej republiky č. 1/2008 Z. z., ktorou sa vykonáva zákon č. 517/2007 Z. z. o úžitkových vzoroch a o zmene a doplnení niektorých zákonov v znení neskorších predpisov
	* vyhláška Úradu priemyselného vlastníctva Slovenskej republiky č. 567/2009 Z. z., ktorou sa vykonáva zákon č. 506/2009 Z. z. o ochranných známkach v znení neskorších predpisov
	* vyhláška Úradu priemyselného vlastníctva Slovenskej republiky č. 611/2004 Z. z., ktorou sa ustanovujú podrobnosti o priebehu odbornej skúšky, podrobnosti o priebehu skúšky spôsobilosti, spôsob určenia odmeny patentových zástupcov, podmienky na určenie náhrady hotových výdavkov a náhrady za stratu času v znení vyhlášky č. 169/2023 Z. z.budú predložené do legislatívneho procesu tak, aby nadobudli účinnosť spolu s predkladaným návrhom zákona. [↑](#footnote-ref-1)